CELEX: 32020R0448
Language: bg
Date: 2019-12-17 00:00:00
Title: Делегиран регламент (ЕС) 2020/448 на Комисията от 17 декември 2019 година за изменение на Делегиран регламент (ЕС) 2016/2251 по отношение на определянето на третирането на извънборсовите деривати във връзка с някои опростени, прозрачни и стандартизирани секюритизации с цел хеджиране (текст от значение за ЕИП)

27.3.2020   
               
               
                  BG
               
               
                  Официален вестник на Европейския съюз
               
               
                  L 94/8
               
            
         ДЕЛЕГИРАН РЕГЛАМЕНТ (ЕС) 2020/448 НА КОМИСИЯТА
         от 17 декември 2019 година
         за изменение на Делегиран регламент (ЕС) 2016/2251 по отношение на определянето на третирането на извънборсовите деривати във връзка с някои опростени, прозрачни и стандартизирани секюритизации с цел хеджиране
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 648/2012 на Европейския парламент и на Съвета от 4 юли 2012 г. относно извънборсовите деривати, централните контрагенти и регистрите на трансакции (1), и по-специално член 11, параграф 15 от него,
         като има предвид, че:
         
                     (1)
                  
                  
                     С член 42, параграф 3 от Регламент (ЕС) 2017/2402 на Европейския парламент и на Съвета (2) бе изменен член 11, параграф 15 от Регламент (ЕС) № 648/2012. Целта на това изменение бе да се осигури еднакво третиране на дериватите, свързани с покрити облигации, и на дериватите, свързани със секюритизации, що се отнася до изискванията за допълнително обезпечение при непреминалите през централен клиринг извънборсови деривати. Делегиран регламент (ЕС) 2016/2251 на Комисията (3) се основава на член 11, параграф 15 от Регламент (ЕС) № 648/2012, поради което посоченият делегиран регламент следва да бъде изменен, за да отрази изменението на член 11, параграф 15 от Регламент (ЕС) № 648/2012 и по този начин да включи разпоредбите относно техниките за намаляване на риска при договорите за извънборсови деривати, за които не е извършен клиринг чрез централен контрагент и които са сключени във връзка със секюритизация от дружество със специална цел — секюритизация.
                  
               
                     (2)
                  
                  
                     Съгласно изменения член 11, параграф 15 от Регламент (ЕС) № 648/2012 тези разпоредби относно техниките за намаляване на риска при договорите за извънборсови деривати, за които не е извършен клиринг чрез централен контрагент и които са сключени във връзка със секюритизация от дружество със специална цел — секюритизация, следва да отчитат затрудненията, пред които са изправени тези дружества със специална цел — секюритизация при предоставянето на обезпечение. Тъй като дружествата със специална цел — секюритизация обикновено са структурирани така, че да генерират по-малко допълнителна ликвидност, те разполагат с по-малко активи, които да бъдат използвани за размяната на обезпечения. Това затруднение пречи на дружествата със специална цел — секюритизация да разменят обезпечения по начин, който напълно съблюдава изискванията на Делегиран регламент (ЕС) 2016/2251. Поради това дружествата със специална цел — секюритизация следва при специфични условия и във връзка с опростена, прозрачна и стандартизирана (ОПС) секюритизация, да не бъдат задължени да предоставят обезпечение. Така дружествата със специална цел — секюритизация ще разполагат с известна гъвкавост във връзка с ОПС секюритизация, като същевременно рисковете за техните контрагенти ще останат ограничени. От друга страна за дружествата със специална цел — секюритизация няма ограничения да събират обезпечение от контрагентите си във връзка с ОПС секюритизация, което впоследствие да връщат, когато е необходимо. Поради това от контрагентите на дружествата със специална цел — секюритизация във връзка с ОПС секюритизация следва да се изисква да внасят в парични средства вариационен маржин, който да имат право да им бъде частично или изцяло върнат, а от дружествата със специална цел — секюритизация следва само да се изисква да събират получения в парични средства вариационен маржин и да предоставят вариационен маржин за получената в парични средства сума. Това е в духа на съображение 41 от Регламент (ЕС) 2017/2402, в което се посочва необходимостта да се приравни третирането на дериватите, свързани с покрити облигации, и на дериватите, свързани със секюритизации, що се отнася до задължението за клиринг и изискванията за допълнително обезпечение за непреминалите през централен клиринг извънборсови деривати.
                  
               
                     (3)
                  
                  
                     Поради това Делегиран регламент (ЕС) 2016/2251 следва да бъде съответно изменен.
                  
               
                     (4)
                  
                  
                     Настоящият регламент се основава на проектите на регулаторни технически стандарти, представени на Комисията от Европейския банков орган, Европейския орган за застраховане и професионално пенсионно осигуряване и Европейския орган за ценни книжа и пазари.
                  
               
                     (5)
                  
                  
                     Европейският банков орган, Европейският орган за застраховане и професионално пенсионно осигуряване и Европейският орган за ценни книжа и пазари проведоха открити обществени консултации относно проектите на регулаторни технически стандарти, на които се основава настоящият регламент, анализираха свързаните с тях възможни разходи и ползи и поискаха становищата на Групата на участниците от банковия сектор, създадена с член 37 от Регламент (ЕС) № 1093/2010 на Европейския парламент и на Съвета (4), на Групата на участниците от сектора на застраховането и презастраховането и Групата на участниците от професионалните пенсионни фондове, създадени с член 37 от Регламент (ЕС) № 1094/2010 на Европейския парламент и на Съвета (5), и на Групата на участниците от сектора на ценните книжа и пазарите, създадена с член 37 от Регламент (ЕС) № 1095/2010 на Европейския парламент и на Съвета (6),
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменение на Делегиран регламент (ЕС) 2016/2251
            В Делегиран регламент (ЕС) 2016/2251 се вмъква следният член 30а:
            
               
                  „Член 30а
                  Третиране на деривати във връзка със секюритизации с цел хеджиране
                  
                     1.   Чрез дерогация от член 2, параграф 2 и когато са изпълнени предвидените в параграф 2 от настоящия член условия, контрагентите могат да предвидят в своите процедури за управление на риска следното във връзка с договорите за извънборсови деривати, които са сключени от дружество със специална цел — секюритизация във връзка със секюритизация, както е определена в член 2, точка 1 от Регламент (ЕС) 2017/2402 на Европейския парламент и на Съвета (*1), и които удовлетворяват условията на член 4, параграф 5 от Регламент (ЕС) № 648/2012:
                     
                                 а)
                              
                              
                                 този вариационен маржин не се предоставя от дружеството със специална цел — секюритизация или от съвкупността от обезпечения, а се взима от неговия контрагент в парични средства и се връща, когато е необходимо, на този контрагент;
                              
                           
                                 б)
                              
                              
                                 този първоначален маржин не се предоставя, нито събира.
                              
                           
                  
                     2.   Параграф 1 се прилага, когато са изпълнени всички изброени по-долу условия:
                     
                                 а)
                              
                              
                                 контрагентът по извънборсовите деривати, сключени с дружество със специална цел — секюритизация във връзка със секюритизация, има ранг, който е най-малкото равностоен с този на държателите на секюритизационната ценна книга с най-първостепенен ранг, при условие че контрагентът не е нито страната в неизпълнение, нито засегнатата страна;
                              
                           
                                 б)
                              
                              
                                 за секюритизацията, с която е свързан договорът за извънборсови деривати, дружеството със специална цел — секюритизация постоянно подлежи на кредитно подобрение на секюритизираната ценна книга с най-висок ранг най-малко с 2 % от непогасените ценни книжа;
                              
                           
                                 в)
                              
                              
                                 нетиращата съвкупност не включва договорите за извънборсови деривати, които не са свързани със секюритизацията.
                              
                           
               
            
         
         
            Член 2
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 17 декември 2019 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  OB L 201, 27.7.2012 г., стр. 1.
         
            (2)  Регламент (ЕС) 2017/2402 на Европейския парламент и на Съвета от 12 декември 2017 г. за определяне на обща рамка за секюритизациите и за създаване на специфична рамка за опростени, прозрачни и стандартизирани секюритизации, и за изменение на директиви 2009/65/ЕО, 2009/138/ЕО и 2011/61/ЕС, и регламенти (ЕО) № 1060/2009 и (ЕС) № 648/2012 (ОВ L 347, 28.12.2017 г., стр. 35).
         
            (3)  Делегиран регламент (ЕС) 2016/2251 на Комисията от 4 октомври 2016 г. за допълване на Регламент (ЕС) № 648/2012 на Европейския парламент и на Съвета относно извънборсовите деривати, централните контрагенти и регистрите на трансакции по отношение на регулаторните технически стандарти за техники за намаляване на риска за договори за извънборсови деривати, за които не е извършен клиринг чрез централен контрагент (ОВ L 340, 15.12.2016 г., стр. 9).
         
            (4)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).
         
            (5)  Регламент (ЕС) № 1094/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за застраховане и професионално пенсионно осигуряване), за изменение на Решение № 716/2009/ЕО и за отмяна на Решение 2009/79/ЕО на Комисията (ОВ L 331, 15.12.2010 г., стр. 48).
         
            (6)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).